સાચી પ્રગતિ આ છે. ક્રમશ પ્રગતિ એની મેળે થયા કરે છે. દર વર્ષે થોડા કિમીના રસ્તા વધે, થોડા કિમીની રેલ લાઇન લંબાઇ જાય. એકાદ સિંચાઇ યોજના તૈયાર થઈ જાય અને શહેરમાં એક કે બે બ્રીજ બની જાય. તે પ્રગતિ નથી. મુંબઈની લોકલ ટ્રેનો એફિશિયન્ટ છે, કેમ કે તેમાં ચિક્કાર ભીડ રહે છે. દર ટ્રેન દીઠ ખોટ ઓછી છે અને તેના કારણે દર ત્રીજી મિનિટે લોકલ ચલાવી શકાય છે. પણ આ આયોજનના કારણે નહીં, અનાયાસે આવેલી એફિશિયન્સી છે. મુંબઈ પાઘડી પને વિકસ્યું છે. દક્ષિણથી ઉત્તર એમ શહેર લંબાતું ગયું અને ત્યાં પહેલેથી જ રેલવેના ટ્રેક હતા તેમાં ટ્રેનોની સંખ્યા વધતી ગઈ. પણ ભવિષ્યમાં ચાર ટ્રેક અને છ ટ્રેકની જરૂર પડશે તેનું આયોજન સરકારી તંત્ર નહોતું કરી શક્યું તેની તકલીફ આજેય નડે છે.